b'\n_START_ARTICLE_\nHonda Cub\n_START_PARAGRAPH_\nHonda Cub tai Super Cub, mallinimelt\xc3\xa4\xc3\xa4n C-sarja (C50, C70, C90, C100), on Honda Motor Companyn valmistama pitk\xc3\xa4ik\xc3\xa4inen mopedi- ja kevytmoottoripy\xc3\xb6r\xc3\xa4mallisarja, jonka ensiversio C100 esiteltiin 1958 . Cub-nimitys (englantia \'sudenpentu\' tai \'tiikerinpentu\') on johdettu sanoista Cheap Urban Bike (\'halpa kaupunkipy\xc3\xb6r\xc3\xa4\'). Kaikkine mallimuunnoksineen Honda Cub on maailman myydyin motorisoitu kulkuv\xc3\xa4line - yli 50 miljoonaa kappaletta 50 vuodessa . Cub-mopedi aloitti maailmanvalloituksensa Yhdysvalloista, jonne sit\xc3\xa4 ensimm\xc3\xa4isen\xc3\xa4 vietiin 1959. Suurimman suosion Honda Cub on saavuttanut Aasiassa, jossa sen johdannaiset Honda Dream ja Honda Wave ovat edelleen tuotannossa. Mallin yleistymist\xc3\xa4 on edesauttanut halpa hinta, jonka Honda on saavuttanut siirt\xc3\xa4m\xc3\xa4ll\xc3\xa4 tuotantonsa markkina-alueille perustettuihin paikallisiin tuotantolaitoksiin - 1961 Taiwaniin, my\xc3\xb6hemmin Thaimaahan ja muihin maihin .\n_START_SECTION_\nHistoria\n_START_PARAGRAPH_\n1956 Soichiro Honda ja Takeo Fujisawa matkustivat Eurooppaan hakemaan vaikutelmia ja kokemuksia mantereen kaksipy\xc3\xb6r\xc3\xa4isist\xc3\xa4 kulkuv\xc3\xa4lineist\xc3\xa4. Miehill\xc3\xa4 oli jo jonkinlainen aavistus uuden tyyppisest\xc3\xa4 mopedista, jonka he olivat p\xc3\xa4\xc3\xa4tt\xc3\xa4neet saattaa tuotantoon Japanissa. Heti heid\xc3\xa4n palattuaan kotiin aloitettiin uuden tuotteen suunnitteluty\xc3\xb6t Euroopasta tuotujen viiden mopedin (Z\xc3\xbcndapp, Puch, NSU ja muita) teknisiin ratkaisuihin tutustumalla. Hondalla siinsi mieless\xc3\xa4 massatuote, jota valmistettaisiin ja myyt\xc3\xa4isiin kaikille mahdollisille kohderyhmille. Ty\xc3\xb6ryhm\xc3\xa4n johtoon nimitettiin Yoshiro Harada. Moottorin suunnittelusta vastasi Daiji Hoshino, joka oli saanut Hondalta ohjeet kehitt\xc3\xa4\xc3\xa4 50 cm\xc2\xb3 nelitahtimoottori, koska "kaksitahtisten kimakka k\xc3\xa4ynti\xc3\xa4\xc3\xa4ni oli h\xc3\xa4iritsev\xc3\xa4" . Sylinteri oli sijoitettava l\xc3\xa4hes vaaka-asentoon runkoputken alle, mutta ongelmana oli ylikuumeneminen. My\xc3\xb6s tehovaatimus oli vaikea t\xc3\xa4ytt\xc3\xa4\xc3\xa4, sill\xc3\xa4 uudesta voimal\xc3\xa4hteest\xc3\xa4 oli m\xc3\xa4\xc3\xa4r\xc3\xa4 tehd\xc3\xa4 kaikkia kilpailijoita vahvempi._NEWLINE_Motoo Nakajima vastasi jousituksesta ja iskunvaimennuksesta, ja Futoshi Hasegawan ryhm\xc3\xa4n vastuualueena olivat jarrut ja takap\xc3\xa4\xc3\xa4. Kichinosuke Ando keskittyi rungon kehittelyyn, ja Jozaburo Kimura palkattiin muotoilijaksi. Py\xc3\xb6r\xc3\xa4st\xc3\xa4 piti tehd\xc3\xa4 sympaattinen ja kevyt, eik\xc3\xa4 se saanut olla kallis. Kehitysryhm\xc3\xa4 ty\xc3\xb6skenteli savimallin avulla, jonka pohjalta tehtiin piirustukset, mik\xc3\xa4 oli vastoin alalla yleist\xc3\xa4 k\xc3\xa4yt\xc3\xa4nt\xc3\xb6\xc3\xa4 . Tuotannossa hy\xc3\xb6dynnettiin uusinta tekniikkaa, kuten muovia ja s\xc3\xa4hk\xc3\xb6hitsausta._NEWLINE_Honda Cub oli ilmestyess\xc3\xa4\xc3\xa4n 1958 lajissaan ainutlaatuinen, sill\xc3\xa4 se oli ensimm\xc3\xa4inen step-through tai underbone -mallityypin edustaja ja koko termin luoja. Hondan tarkoituksena oli kehitt\xc3\xa4\xc3\xa4 kulkuv\xc3\xa4line, jota kuka hyv\xc3\xa4ns\xc3\xa4 osasi k\xc3\xa4ytt\xc3\xa4\xc3\xa4, my\xc3\xb6s nuoret tyt\xc3\xb6t hameissaan ja perheen\xc3\xa4idit kauppakasseineen._NEWLINE_Hiljainen ja polttoainetaloudellinen nelitahtitekniikka, kompakti mutta tehokas runkoputken alle vaakatasoon sijoitettu voimal\xc3\xa4hde ja Jawalta  lisensoitu automaattinen keskipakoiskytkin olivat yhdistelm\xc3\xa4, joka merkitsi helppok\xc3\xa4ytt\xc3\xb6isyytt\xc3\xa4 ja k\xc3\xa4ytt\xc3\xb6varmuutta aikana, jolloin useimmat muut kaksipy\xc3\xb6r\xc3\xa4iset olivat tunnettuja vika-alttiudestaan tai vaikeista hallintalaitteistaan. Polttonestes\xc3\xa4ili\xc3\xb6 oli piilotettu satulan alle pois kuljettajan tielt\xc3\xa4 ja muovinen polvisuoja varjeli roiskeilta. Renkaat olivat poikkeuksellisen suuret - 17-tuumaiset. Muovin laajamittainen k\xc3\xa4ytt\xc3\xb6 oli sekin vallankumouksellista ajoneuvoteollisuudessa. Polyetyleeni pudotti painoa, lis\xc3\xa4si kiihtyvyytt\xc3\xa4 ja oli samalla huokeata valmistaa. Alkuper\xc3\xa4inen Honda Cubin itsekantava runko valmistettiin muotoon puristetusta pellist\xc3\xa4. Nyky\xc3\xa4\xc3\xa4n Kaakkois-Aasiassa k\xc3\xa4yt\xc3\xb6ss\xc3\xa4 olevat muovikatteiset l\xc3\xa4piastuttavat mopedi- ja moottoripy\xc3\xb6r\xc3\xa4mallit ovat putkirunkoisia._NEWLINE_Hondan myyntilause kuului You meet the nicest people on a Honda, jolla haastettiin kaksitahtiset kilpailijat englanninkielisess\xc3\xa4 maailmassa. Honda Cubin menestys turvasi Hondan tulevaisuuden ja teki siit\xc3\xa4 yhden maailman johtavista moottoripy\xc3\xb6r\xc3\xa4nvalmistajista.'